เตรียมพร้อมยกระดับ กศน.เป็นกรมใหม่ เชื่อจะสร้างความคล่องตัวในการทำงานมากขึ้น
นางกนกวรรณ วิลาวัลย์  รัฐมนตรีช่วยว่าการกระทรวงศึกษาธิการ เปิดเผยว่า ในวันที่ 1 พฤศจิกายน 2564 จะมีการเปิดประชุมสภาสมัยสามัญครั้งที่ 2 พ.ศ.2564 ซึ่งจะมีการพิจารณาร่าง พ.ร.บ.การศึกษาแห่งชาติ พ.ศ..เป็นวาระแรก ซึ่งในการพิจาราร่างกฎหมายการศึกษาฉบังดังกล่าวจะมี ร่าง พ.ร.บ.ส่งเสริมการเรียนรู้ตลอดชีวิต พ.ศ..พิจารณาควบคู่กันไปด้วย ซึ่งเชื่อว่าการประชุมสภาในวาระดังกล่าวร่างกฎหมายการศึกษาจะผ่านการพิจารณาอย่างแน่นอนและจะยกฐานะ กศน.เป็นกรมส่งเสริมการเรียนรู้และในฐานะที่กำกับดูแลสำนักงานคณะกรรมการส่งเสริมการศึกษานอกระบบและการศึกษาตามอัธยาศัย (กศน.) ได้มอบเป็นนโยบายให้แก่นายสุรศักดิ์ อินศรีไกร เลขาธิการ กศน. ไปดำเนินการเตรียมตัวรับการปรับโครงสร้าง กศน.ใหม่   สำหรับการปรับโครงสร้าง กศน.ตามกฎหมายการศึกษาฉบับใหม่นั้นต้องการแยกกศน.ขึ้นมาเป็นกรมส่งเสริมการเรียนรู้ โดยมีตำแหน่งเลขาธิการ กศน.จะเป็นตำแหน่งอธิบดีกรมใหม่ กลุ่มประเภทผู้บริหารระดับ 10 เช่นเดิม เพื่อจะได้มีการทำงานที่คล่องตัวมากขึ้น รวมถึงดูแลการศึกษาครอบคลุมประชาชนทุกกลุ่มทุกช่วงวัย ซึ่งกระทรวงศึกษาธิการ (ศธ.) ต้องการให้ประชาชนได้รับโอกาสทางการศึกษาที่ดีขึ้นและเป็นไปตามยุทธศาสตร์ชาติของรัฐบาล เนื่องจากเป็นการปฎิรูปการศึกษา ส่วนรายละเอียดของการเป็นกรมส่งเสริมการเรียนรู้นั้น จะมาจัดทำกฎหมายลูกออกตามมาภายหลังต่อไป นอกจากนี้ตนยังมีนโยบายเรื่องการจัดการศึกษาคนพิการ โดยจะหารือร่วมกับหน่วยงานที่เกี่ยวข้องที่จะให้กศน.เข้ามามีบทบาทในการส่งเสริมการเรียนรู้ให้แก่คนพิการได้มากขึ้นอย่างไรบ้าง